Jõudsime Kuusikule, seal tuli lennukit tankida, mul vaikselt närvipinge kasvas, suutsin isegi korra tankimisvooliku otsa komistada. Aga ei, midagi ei juhtunud sellest :) Siis oligi käes aeg varustus selga ja suitsud külge panna. Sihuke suuremat sorti jäme granaat oli, pidi suitsema kuni 6  minutit - ehk piisavalt, et see juba lennuki uksel lahti tõmmata. Suitsu kinnitamiseks on vastav klamber, granaat käib kahe vitsaga selle külge ja klamber omakorda 2 pika krõpsuga jala külge, mõtlesin veel et huvitav kas mingit kiirvabastussüsteemi polegi, aga teisalt - what could possibly go wrong? Ja küll need kaks krõpsu vajadusel kiirelt lahti saab. Enne starti veel mõtlesin, et äkki ikka hüppaks alt ära, väike hirm oli ikka sees. Aga sellest sain ma jagu, olen ju küll ja küll hüppanud ja miks peaks see  kord kuidagi teistmoodi olema. Tegelikult on ikka peaaegu enne iga hüpet selline väike hirm sees, aga eks see annabki asjale vürtsi.